《瑞雪诗》
明代·夏原吉

仲冬十一月将半，天气冱结泉流断。六丁赫怒风姨颠，驱叱黎云集霄汉。

须臾万里色一同，冥濛勃郁仍丰葺。天工乘此骋奇巧，雕琼削玉当长空。

长空迢迢四无接，六出纵横舞眉睫。乍看势若蝶穿花，静听声犹蚕食叶。

郊原窈窕银为桥，江湖烂熳铅涂艘。阴崖皎皎失苔藓，古树茁茁生芒硝。

又疑何人燖鹄鹭，氄毳飞来莫知数。亦疑仙子开琼楼，净扫瑶尘洒云路。

况当午夜清明时，影摇六合光离离。梅边老鹤惊且唳，桂根玉兔窥还疑。

是知此景非徒致，实本吾皇隆圣治。吾皇圣治符天心，故感如斯丰稔瑞。

年丰岁稔邦家宁，吾皇端拱唐虞廷。覃恩布泽及遐迩，制礼作乐昭升平。

小臣何幸生斯世，端笏垂绅列丹陛。虽无往哲赓歌才，敢忘封人三祝意。

封人三祝何为言，愿君寿福咸齐天。舆图广大磐石固，神孙圣子传绵绵。

作者简介：（1366—1430）明江西德兴人，迁湖广长沙府湘阴，字惟哲。洪武二十三年举人。入太学，擢户部主事。永乐初进尚书，主持浙西、苏、松治水事。布衣徒步，日夜经划。七年，兼摄行在礼部、兵部、都察院事。十九年，以谏帝北征沙漠，系狱。二十二年，成祖死，仁宗即位，获释。累进太子少保、兼少傅，尚书如故。宣宗即位后，以旧辅益亲重。汉王高煦反，原吉与杨荣劝帝亲征平叛。宣德五年，卒官。历事五朝，外掌度支，内预机务，为政能持大体。卒谥忠靖。有《夏忠靖公集》。